Innocentius episcopus, servus servorum Dei, dilectis filiis abbati et conventui monasterii Pontiniac., ordinis Cisterciensis, Autissiod, diocesis, salutem et apostolicam benedictionem. Intimantibus vobis accepimus quod, cum exhibeatis vos in hospitalitate omnibus liberales diocesano vestro, et aliis ecclesiarum prælatis, et eorum familiis, cum ad monasterium vestrum declinant, caritative necessaria ministrantes, nonnulli prælatorum ipsorum hujusmodi gratiam convertere molientes in debitum, et quod sic sponte ipsis impenditis, deberi sibi ex antiqua consuetudine afferentes, vos et præfatum monasterium propter hoc multipliciter aggravant et molestant. Nos, igitur, vestris supplicationibus inclinati, volentes vestræ in hac parte quieti paterna sollicitudine providere; ne quisquam prælatus, deinceps, id a vobis exigere vel extorquere præsumat, auctoritate præsentium inhibemus. Nulli, ergo, etc. Datum, Lugduni, calendis junii, pontificatus nostri anno septimo.